
Profesorul Florentin Smarandache alături de doi dintre discipolii săi din Valea Jiului, scriitorii 
Elisabeta Kocsik şi Gheorghe Niculescu 

într-o Vale a Jiului în care paradoxurile ne urmăresc la tot pasul, prezenţa - fie şi doar pentru o 
singură zi - a fondatorului curentului cultural al paradoxismului pare un lucru de absolută logică 
murphyană. 

Cu toate acestea, americanul de origine vâlceană, profesorul universitar dr. Florentin 
Smarandache de la Universitatea de Ştiinţe “New Mexico” din SUA, cel care a brevetat în anii 
'80 curentul cultural de avangardă al paradoxismului, are, pentru scurtul său popas în Valea 
Jiului, cel puţin câteva explicaţii extrem de... normale. în primul rând, Florentin Smarandache a 
ajuns din New Mexico (SUA), tocmai la Uricani (România) la invitaţia unuia dintre cei mai 
cunoscuţi promotori ai paradoxismului, scriitorul uricănean Gheorghe Niculescu. S-a întâlnit aici 
şi cu un alt discipol în ale paradoxismului, scriitoarea Elisabeta Kocsik (paradoxal, chiar cel mai 
bun colaborator al publicaţiei noastre în materie de cultură !?) şi doar un alt paradox a făcut ca al 
treilea dintre paradoxiştii Văii Jiului, scriitorul Valeriu Butulescu, să lipsească de la această 
întâlnire. Pe de altă parte, aşa cum avea să ne relateze Elisabeta Kocsik, părintele paradoxismului 
a descoperit în vestul sălbatic al Văii Jiului, la marginea Parcului Naţional Retezat, pitoreştile 
ţinuturi ale Văii Jiului, care l-au impresionat la maxim. 

Şi ca să nu vină cu mâna goală în România, Florin Smarandache a adus cu el şi câteva exemplare 
din “Sixth International Anthology on Paradoxism”(A şasea antologie paradoxistă 
internaţională), o lucrare complexă, cuprinzând scrieri ale paradoxiştilor din toate colţurile 
planetei, între care se regăsesc şi concitadinii noştri Gheorghe Niculescu, Elisabeta Kocsik şi 
Valeriu Butulescu. în plus, profesorul Smarandache le-a adus conaţionalilor săi şi o altă veste, 
surprinzătoare, dar deloc paradoxală, anume aceea că a fost inclus de comitetul Nobel printre 
scriitorii nominalizaţi pentru Premiul Nobel pentru literatură în anul 2011. 

Pentru scriitoarea Elisabeta Kocsik, întâlnirea cu scriitorul Florentin Smarandache rămâne una 
memorabilă. “Dacă nu putem spune că e paradoxal, atunci categoric putem spune că e 



senzaţional faptul că, într-un om atât de simplu, de modest şi de admirabil, sunt cuprinse atâtea 
nebănuite talente: spirit profund, minte ascuţită, gesturi calculate şi amiciţie devotată. Nici nu mă 
mir că americanul din Bălceştii de Vâlcea a fost medaliat cu aur pentru două realizări ştiinţifice 
în domeniul matematicii sau că a fost nominalizat pentru Premiul Nobel pentru literatură. La 
urma urmei este un geniu !”, spune Elisabeta Kocsik. Că toate acestea sunt cât se poate de 
adevărate o demonstrează chiar paradoxul faptului că un geniu al culturii mondiale a trecut prin 
Valea Jiului şi foarte puţini au fost cei care au observat acest lucru. 

